الیکشن 2013م پاکستان په دوؤ ډلو کې ویشلی
سياسي مشران او ځیني لیکوالان وايي روانې انتخابي سیالۍ پاکستانیان په طالب پلوه او طالب مخالفه ډلو کې ویشلي دي. دا خبره داسې هم کیداي شي چې دا سیالي د پوځیانو او د میډیا د لويې کور پنجاب او د خواري کښو، وروستو پاتو او طالب مخالفه درې صوبو او قبایلي سېمو تر مینځ روانه ده
واشنګټن ډي سي — په پاکستان کې د مذهبي وژنو د روان فلم منظر د درېو صوبوـ پښتونخوا، بلوچستان، سنده او قبایلي سیمو نه تاویږي راتاویږي. د ډیرو د پاره فلمي پرده لا نوره هم تته کیږي. د ټولو خوندي صوبې پنجاب سیاسي مشران په فلم کې په مرګ ژوبلو د ککړو وران کارو د هر نوي ښکار هر کلی که په شپیلو او چقچقو ( د لاسونو په پړقار) نه کوي خو داسې خاموش پرې پاتې دي چې ګنی دغه هر څه په پاکستان کې نا چرته لری په افریقا کې روان دي. پاتې درې صوبو او قبایلي سیمو اولسي وګړي په ګولو او بمونو کې د وژل شوي هر تازه مړي په غم کې، چې ډیره توره وکړي ، نو یو ټویټ یا فیس بوک باندې یوه د سوخته ډکه خبره ورواچوي. سياسي مشران او ځیني لیکوالان وايي روانې انتخابي سیالۍ پاکستانیان په طالب پلوه او طالب مخالفه ډلو کې ویشلي دي. دا خبره داسې هم کیداي شي چې دا سیالي د پوځیانو او د میډیا د لويې کور پنجاب او د خواري کښو، وروستو پاتو او طالب مخالفه درې صوبو او قبایلي سېمو تر مینځ روانه ده. د يوې ډلې خلک اسلام او ریاست د پاکستان په سرحدي چوکاټ کې دننه په خطر کې ویني. د هیوادغرب لور ته ودان افغانستان د سیمې تاوان ګني او د عارضي ګټو خوندي کولو لپاره د هیواد او 180 ملینو نه د زیاتو خلکو مستقبل د تورې تیارې قوتونو ته په ورسپارلو تیار ښکاري. د خپل حدف تر سره کولو لپاره دغه قوتونه د درې صوبو تعلیمي ترقي او روښان فکري منفي پرمختیاوې بلي. بمونه، ځان مرګي حملې، سکولونه ورانول، د مشرانو بې احترامي او هغوي د مخې نه لرې کول، د دوي عملي تګلاره ښکاري. میډیا د دغه تګلارې ښکاره او پټو سياسي یا غیر سیاسي ملګرو ته د طالبانو خواخوږي وايي. په سياسي ډلو کې د طالبانو د خواخوږو تور د پنجاب صوبې سیاسي مشرانو یا شریف برادران، عمران خان او په مذهبي ډلو کې په جماعت اسلامي، جمعیت علماء اسلام او نورو لويو وړو ډلو پرو لګول کیږي. د پاکستان په روان انتخابي سیاست کې د طالبانو د ګواښونو له امله سیاسي میدان هم دغو ډلو ټینګ نیولی دی. په فلم کې د دوي مخالفین بیا هغه ډلی او قوتونه دي چې د مذهبي جنونیانو او د هغوي د سپینې جامې ملګري د پاکستان او دین لپاره لويې خطر ګڼي. دوي د سیمې امن په روغ افغانستان، د ښځو او سړو لپاره یو شان تعلیم او د اولس په رضا منتخب حکومت کې ویني. په اوسني پاکستان کې په ظاهره د دغه فکر سیاسي ملګري پیپلز پارټي، عوامي نیشنل پارټي او ایم کیو ایم دي. د طالب پلوه او مخالفه ډلو تر منځ د پاکستان د سیاسي جګړې فلم کتلو لپاره د نندارې پرده اوس دومره تته شوې ده چې ډیرو ته د فلم ستوري په نظر د فلم بدمعاشان او په ښايسته مذهبي کړو اوړو او عصري جامو کالو کې انغاړلي جادوګران د فلم ستوري ښکاري.